EUROOPA LIIDU AVALIKU TEENISTUSE KOHTU OTSUS

(esimene koda)

19. märts 2013

Kohtuasi F‑13/12

BR

versus

Euroopa Komisjon

Avalik teenistus – Ajutine teenistuja – Lepingu pikendamata jätmine

Ese: ELTL artikli 270 alusel, mida vastavalt Euratomi asutamislepingu artiklile 106a kohaldatakse Euratomi asutamislepingule, esitatud hagi, millega BR palub Avaliku Teenistuse Kohtul tühistada Euroopa Komisjoni otsuse, millega ta keeldus tema ajutise teenistuja lepingu pikendamisest, ning mõista temalt välja kahjuhüvitis.

Otsus: Jätta hagi rahuldamata. Jätta BR kohtukulud tema enda kanda ja mõista temalt välja komisjoni kohtukulud.

Kokkuvõte

Ametnikud – Ajutised teenistujad – Teenistusaja kestus – Institutsiooni kaalutlusõigus – Piirang üldkohaldatava institutsioonisisese otsusega – Lubatavus – Piirid

(Euroopa Liidu põhiõiguste harta, artikkel 41; muude teenistujate teenistustingimused, artikli 2 punktid b ja d ning artikli 8 esimene ja teine lõik)

Muude teenistujate teenistustingimuste artikli 8 teine lõik ei anna teenistujale õigust olla teenistuses maksimaalse kuueaastase ajavahemiku jooksul, võttes arvesse institutsiooni pädevust sõlmida või pikendada selliseid lepinguid lühemaks ajaks kui lubatud maksimaalne kestus ning seda sel alusel, et institutsioonile kuulub ulatuslik kaalutlusõigus oma teenistusüksuste töö korraldamisel vastavalt temale antud ülesannetele ning neid ülesandeid arvestades tema käsutuses oleva personali ametisse nimetamisel, tingimusel et ametisse nimetamine toimub siiski teenistuse huvides.

Pealegi on institutsioonil selline ulatuslik kaalutlusõigus mitte ainult individuaalsetel juhtudel, vaid ka üldpoliitika raames, mille ta on vajadusel kehtestanud üldkohaldatava institutsioonisisese otsusega, nagu üldised rakendussätted, millega ta ise piirab oma kaalutlusõigust. Sellise institutsioonisisese otsuse tagajärg ei saa siiski olla see, et institutsioon esiteks loobub täielikult muude teenistujate teenistustingimuste artikli 8 teise lõiguga temale antud pädevusest vastavalt juhtumi asjaoludele sõlmida või pikendada teenistustingimuste artikli 2 punktides b või d viidatud lepingulise teenistuja lepingut maksimaalse kuueaastase ajavahemikuni. Muu hulgas on institutsioon alati kohustatud järgima selliseid õiguse üldpõhimõtteid nagu võrdse kohtlemise ning õiguspärase ootuse põhimõte.

Õiguse üldpõhimõtteid arvestades ei saa teenistuslepingute sõlmimise pädevusega asutus loobuda temale muude teenistujate teenistustingimuste artikli 8 teise lõiguga antud kaalutlusõigusest, kohaldades mehhaaniliselt kuueaastast piirmäära ‑ st ilma, et ta analüüsiks teenistuja kandideerimistoimikut ning tema töölevõtmisega seotud teenistuse huvi –, et põhjendada tema teenistusaja piiramist lühema ajavahemikuni kui see, mis on lubatud muude teenistujate teenistustingimuste artikli 8 teise lõiguga. Nimelt kui teenistuslepingute sõlmimise pädevusega asutus loobub nii oma kaalutlusõigusest, siis ta rikub hea halduse põhimõtet, mis on kehtestatud Euroopa Liidu põhiõiguste harta artiklis 41 ning mis nõuab, et institutsioon analüüsiks hoolikalt ning põhjalikult ja erapooletult iga kandideerimistoimikut asjaomase kandidaadi teeneid ja võimeid ning täidetava ametikoha nõudeid arvestades. Selline loobumine tooks samuti kaasa hoolitsemiskohustuse ja võrdse kohtlemise põhimõtte rikkumise.

(vt punktid 33–35)

Viited:

Esimese Astme Kohus: 8. september 2009, kohtuasi T‑404/06 P: ETF vs. Landgren (punkt 215).

Euroopa Liidu Üldkohus: 16. detsember 2010, kohtuasi T‑143/09 P: komisjon vs. Petrilli (punktid 34 ja 35).